
Tisztelt Képviselő-testület!

I. Előzmények:

A 2023. január 25. napján megtartott Környezetvédelmi Kerekasztal megbeszélésen a Környezetvédelmi Program 2023. évi Intézkedési Terv Levegőminőség védelme pontjának tárgyalása során felmerült, hogy Fót Város Önkormányzata végezzen vagy végeztessen levegőtisztasági méréseket. Az eredményekből lehetne lokalizálni, hogy a város mely területén szennyezettebb a levegő és erről tájékoztatni lehetne a lakosságot is.

II. A döntéshez szükséges információk, tájékoztatások:

A levegő védelméről szóló 306/2010. (XII.23.) Korm. rendeletben foglaltak szerint Magyarország területén az országos légszennyezettség értékelése érdekében a levegőterheltségi szintet és a légszennyezettségi határértékek betartását az Országos Légszennyezettségi Mérőhálózat (a továbbiakban: OLM) vizsgálja, míg a Levegőtisztaság-védelmi Referenciaközpont (a továbbiakban: LRK) javaslatot tesz az OLM automata mérőállomásainak, a manuális mérési pontoknak és az éves mintavételi program mintavételi pontjainak a helyére, amelyet a környezetvédelemért felelős miniszter hagy jóvá.
Az OLM automata mérőállomásainak (országosan 42 településen található), mobil mérőegységeinek és manuális mintavételi pontjainak (országosan 85 településen található) üzemeltetését, az OLM által vett minták laboratóriumi elemzését, az OLM éves mintavételi programjának végrehajtását, az OLM területi adatainak gyűjtését, elsődleges értékelését, az adatok LRK-nak történő továbbítását, az ezekhez a feladatok ellátásához szükséges informatikai és telekommunikációs rendszer folyamatos üzemeltetését, és a szmogriadóval kapcsolatos ügyeleti rendszer működtetését a Pest Vármegyei Kormányhivatal látja el. A levegőterheltségi vizsgálatok kiterjednek minden olyan légköri (időjárási) jelenségre is, amely a levegő minőségét bármilyen módon és mértékben befolyásolhatja. Az OLM által mért levegőterheltségi adatokat a következő linken keresztül lehet elérni: https://legszennyezettseg.met.hu/levegominoseg/meresi-adatok/automata-merohalozat.

A levegőterheltségi szint és a helyhez kötött légszennyező források kibocsátásának vizsgálatával, ellenőrzésével, értékelésével kapcsolatos szabályokról szóló 6/2011. (I. 14.) VM rendelet (a továbbiakban: VM rendelet) állapítja meg a különböző légszennyezettségi zónákban elhelyezkedő mintavételi pontok minimális számát, amelynek a jelenlegi mérőhálózat megfelel. A VM rendelet mellékletei tartalmazzák az egyes légszennyező anyagokra vonatkozóan, hogy az adott népességű légszennyezettségi zónában hány mérőpontnak kell üzemelnie. Ez a szabályozás összhangban van az EU irányelveivel és ennek a követelménynek Magyarország eleget tesz. Magyarország uniós tagságából adódóan a légszennyezettséggel kapcsolatos EU irányelvek előírásai átültetésre kerültek, ill. kerülnek, így a szabályozás megegyezik más tagországokban alkalmazottakkal.

A Fóthoz legközelebb eső automata és manuális mérőállomások Budapest IV. és XV. kerület határában, Vácon, illetve Szentendrén találhatóak. Az OLM bővítésével kapcsolatosan az Energiaügyi Minisztérium az illetékes, egy automata mérőállomás telepítése és üzemeltetése a mért komponensek függvényében változó, de jellemzően 80-150 millió Ft, éves üzemeltetése pedig 7,5-15 millió Ft.

A kereskedelmi forgalomban kapható csekély számú lakossági felhasználásra szánt kültéri légszennyezettség mérő készülék hiteles mérésekre nem alkalmas, tájékoztató jellegű, hozzávetőleges mérési eredményekkel számolhatunk alkalmazásuk esetén.

Települési légszennyezettség mérést hiteles imisszió mérésekre szakosodott, bejegyzett cégek végezhetnek akkreditált laboratóriumok bevonásával, mely mérések alapján vizsgálati jegyzőkönyv, illetve szakértői vélemény készülhet. A települési légszennyezettségi mérés vonatkozásában megkerestünk három imisszó mérést végző céget és informatív árajánlatot kértünk az esetleges vizsgálat lefolytatására.

Plánum ’97 Környezetvédelmi és Környezetgazdálkodási Mérnöki Iroda ajánlata (1. sz. melléklet)
Egy mérési ponton akkreditált levegőminőségi vizsgálat szén-monoxid, nitrogén-oxidok, kén-dioxid, ózon és szálló por PM10 frakciója komponensek, valamint meteorológiai paraméterek mérése.
Vállalási ár (5 napon keresztül, folyamatos 24 órás mérés): 980 eFt + ÁFA
Kiszállási díj: 200 eFt + ÁFA
Áramellátás: Megrendelő által szükséges biztosítani.

Opcionális ajánlat:
Helyszíni szemle és mérési terv készítése: 280 eFt + ÁFA

Akusztika Mérnöki Iroda Kft. ajánlata (2. sz. melléklet)
Egy mérési ponton nitrogén-oxidok, szén-monoxid, szálló por PM10, PM2,5 frakció, meteorológiai paraméterek mérése.
Vállalási ár (1 napon keresztül, folyamatos 24 órás mérés): 170 eFt + ÁFA
Vállalási ár (1 napon keresztül, 10 mérési ponton, folyamatos 24 órás mérés): 1.200 eFt + ÁFA
Áramellátás: Megrendelő által szükséges biztosítani.

Green Lab Magyarország Mérnöki Iroda Kft. ajánlata (3. sz. melléklet)
a./ 14 mérési ponton ózon, nitrogén-oxidok, kén-dioxid, szén-monoxid, BTEX (benzol, toluol, etil-benzol, xilolok), szállópor PM10, PM2,5 frakció és meteorológiai paraméterek mérése.
Vállalási ár (4 napon keresztül, folyamatos 24 órás mérés): 4.160 eFt + ÁFA
Szállópor PM2,5 frakció mintavétele, tömegének meghatározása: 448 eFt + ÁFA
Akkreditált vizsgálati jegyzőkönyvek elkészítése (4 db): 320 eFt + ÁFA
Szakértői vélemény elkészítése (1 db): 200 eFt + ÁFA
Áramellátás: Megrendelő által szükséges biztosítani.

b./ 14 mérési ponton ózon, nitrogén-oxidok, kén-dioxid, szén-monoxid, BTEX (benzol, toluol, etil-benzol, xilolok), szállópor PM10, PM2,5 frakció és meteorológiai paraméterek mérése.
Vállalási ár (8 napon keresztül, folyamatos 24 órás mérés): 7.080 eFt + ÁFA
Szállópor PM2,5 frakció mintavétele, tömegének meghatározása: 896 eFt + ÁFA
Akkreditált vizsgálati jegyzőkönyvek elkészítése (8 db): 640 eFt + ÁFA
Szakértői vélemény elkészítése (2 db): 400 eFt + ÁFA
Áramellátás: Megrendelő által szükséges biztosítani.

Mindhárom esetben a mérés az ajánlattevő mérnöki iroda mérőautójával történik. A mérőautó elhelyezése függ az áramvételi, illetve a vagyonvédelmi lehetőségtől, a mérőautó áramellátását a megbízónak, jelen esetben Fót Város Önkormányzatának kell biztosítania. Mindhárom esetben az akkreditált mérések eredményéről jegyzőkönyv készül.

A fentiek alapján a következő határozati javaslatot terjesztem a Tisztelt Képviselő-testület elé.

